Man vas ná moord op Modimolle-vrouTrudie Grebe. Foto met vergunning van Die Pos. ŉ Verdagte is in hegtenis geneem in verband met die moord op die 73-jarige Trudie Grebe. Grebe is op 23 Augustus by haar huis in Modimolle (Nylstroom) in Limpopo vermoor. Volgens oudkol. Sakkie Louwrens van Heritage Protection Group (HPG) is die verdagte in samewerking met die polisie van Modimolle in die Witpoort-gebied buite Lephalale (Ellisras) in hegtenis geneem. Die verdagte tydens sy inhegtenisneming. Foto: HPG Kol. Moatshe Ngoepe, woordvoerder van die polisie, het gesê die 51-jarige man het by sy suster se huis weggekruip toe hy in hegtenis geneem is. Hy sal binnekort in die hof verskyn. Maroela Media het vroeër berig die polisie was op die spoor van ’n man wat voorheen by Grebe gewerk het. Ngoepe het vroeër gesê ŉ voorlopige ondersoek het daarop gedui dat dié man op die dag van Grebe se moord opgemerk is waar hy glo die oorledene se perseel verlaat het. Grebe het haar eie onderneming waar sy honde gebad en geskeer het tuis bedryf. ŉ Besoeker het op die dag van die moord op Grebe se liggaam langs haar huis afgekom. Grebe is vermoedelik met ŉ stomp voorwerp oor die kop geslaan en sy het ook verskeie steekwonde aan haar kop, nek en hande opgedoen.